Коми Республикаса Юралысь Вячеслав Гайзер Финляндия республикаса Медыджыд консул Олли Перхеэнтупакöд Санкт-Петербургын видлалiсны, кутшöм позянлунъяс эмöсь «Белкомур» да Финн-угор этнокультурнöй парк проектъяс öтув олöмö пöртöмын

Кыкнанладорсяньыс сiдзжö видлалiсны, кыдзи позьö водзö ёртасьны öтувъя медшöр туйвизьяс серти. Торйöн кö, сёрнитiсны сы йылысь, кыдзи сöвмöдны государственно-частнöй ёртасьöм, участвуйтны вöр переработайтан öтувъя проектъясын, велöдчöмын да культураын.

Вячеслав Гайзер вöзйис ёртасьны регионъяслы нöшта на паськыдджыка, пример пыдди пасйис, мый выль туйвизьясысь öтиöн позьö лыддьыны «Белкомур» кöрт туй магистраль стрöитöм, мый сетас позянлун сöвмöдны став Баренц-регионлысь уна сикас экономика туйвизьяс.

Коми Республикаса Юралысь сiдзжö корис Финляндияöс петкöдлысьясöс участвуйтны «Финн-угор этнокультурнöй парк» проектын. Кыдзи пасйис Коми Республикаса Юралысь, «Финн-угор этнокультурнöй парк проект, кыдзи паськыда уджалысь комплекс, вермас лöсявны оз сöмын финскöй туристъяслы, но и бизнеслы, кодi дась пöртны олöмö ассьыс колана кöсйöмъяссö, мый вылö регионса мутасын уджалöны нин государственно-частнöй ёртасян механизмъяс».

Кыдзи пасйис Олли Перхеэнтупа, талун Финляндия да Россия костын ёртасьöм йылысь эм некымын подула документ. «Но, – тöдчöдiс Медыджыд консул, – миян сiдзжö кырымалöмаöсь татшöмсяма артмöдчöмъяссö веськыда регионъяскöд, сы лыдын и Коми Республикакöд. Лыддя, мый веськыд йитöдъясыс сетасны позянлун уджавны бурджыка. Кута лача, мый тайö уджсö кутам водзö нуöдны».

Кыкнанладорсяньыс сiдзжö сёрнитчисны восьтны Коми Республикаын документъяс примитан торъя пункт, кöнi позяс регыдджык кадколастö босьтны финскöй визаяс. «Лыддя, мый тайö нöшта на ёнмöдас йитöдъяссö ёртасьысь финн-угор войтыркöд», –пасйис В.Гайзер.